《观瀑》
清代·钱维城

灵泉窦云根，飞洒自天半。初如匹练下，触石遂零乱。

飘萧恍雨匹，隐约冒菭藓。雾气幂虚亭，霏微著几案。

潭底无定珠，东西湿遥岸。客游凉素里，屡欲衣裳换。

失口讶垂虹，惊风忽中断。雷霆乍砰击，琴筑复疏散。

谁喷冰雪怀，高唱接云汉。太白今则遥，翘首再三叹。

作者简介：（1720—1772）江苏武进人，字幼安，一字宗磐，号纫庵，又号稼轩。乾隆十年一甲一名进士，授修撰，官至刑部左侍郎。书法苏轼，画得元人笔意，落笔苍润。有《茶山集》。卒谥文敏。